Source: https://eur-lex.europa.eu/legal-content/MT/TXT/HTML/?uri=CELEX:62013CJ0499_SUM&from=EN
Timestamp: 2019-08-24 12:33:57+00:00
Document Index: 1029214

Matched Legal Cases: ['qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Kawża C‑499/13
Marian Macikowski
Dyrektor Izby Skarbowej w Gdańsku
(talba għal deċiżjoni preliminari, imressqa min-Naczelny Sąd Administracyjny)
“Rinviju għal deċiżjoni preliminari — Sistema komuni ta’ taxxa fuq il-valur miżjud — Prinċipji ta’ proporzjonalità u ta’ newtralità fiskali — Tassazzjoni ta’ kunsinna ta’ proprjetà immobbli fil-kuntest ta’ proċedura ta’ bejgħ b’subbasta forzat — Leġiżlazzjoni nazzjonali li tobbliga lill-marixxall tal-qorti li jeżegwixxi tali bejgħ li jikkalkola u jħallas il-VAT fuq tali tranżazzjoni — Pagament tal-prezz ta’ xiri lill-qorti kompetenti u neċessità li l-VAT li għandha titħallas tiġi ttrasferita, minn din tal-aħħar, lill-marixxall tal-qorti — Responsabbiltà pekunjarja u kriminali tal-marixxall tal-qorti fil-każ ta’ nuqqas ta’ pagament tal-VAT — Differenza bejn it-terminu statutorju ġenerali għall-pagament tal-VAT minn persuna taxxabbli u t-terminu impost fuq tali marixxall tal-qorti — Impossibbiltà li titnaqqas il-VAT tal-input imħallsa”
Sommarju – Sentenza tal-Qorti tal-Ġustizzja (L-Ewwel Awla) tas-26 ta’ Marzu 2015
Armonizzazzjoni tal-leġiżlazzjonijiet fiskali – Sistema komuni ta’ taxxa fuq il-valur miżjud – Persuni responsabbli għall-ħlas tat-taxxa – Proċedura ta’ bejgħ b’subbasta forzat – Leġiżlazzjoni nazzjonali li timponi fuq il-marixxall tal-qorti li jagħmel tali bejgħ l-obbligi ta’ kalkolu, ta’ ġbir u ta’ pagament tat-taxxa fuq il-valur miżjud dovuta fuq tali tranżazzjoni fit-termini stabbiliti – Ammissibbiltà
(Direttiva tal-Kunsill 2006/112, Artikoli 9, 193 u 199(1)(g))
Armonizzazzjoni tal-leġiżlazzjonijiet fiskali – Sistema komuni ta’ taxxa fuq il-valur miżjud – Obbligi tal-persuni responsabbli għall-ħlas tat-taxxa – Leġiżlazzjoni nazzjonali li timponi fuq marixxall tal-qorti l-obbligu li jassumi r-responsabbiltà għan-nuqqas ta’ eżekuzzjoni ta’obbligu fil-kwalità ta’ persuna responsabbli għall-ħlas tat-taxxa – Ammissibbiltà – Kundizzjoni – Osservanza tal-prinċipju ta’ proporzjonalità – Verifika li taqa’ fuq il-qorti nazzjonali
(Direttiva tal-Kunsill 2006/112)
Armonizzazzjoni tal-leġiżlazzjonijiet fiskali – Sistema komuni ta’ taxxa fuq il-valur miżjud – Tnaqqis tat-taxxa tal-input imħallsa – Leġiżlazzjoni nazzjonali li timponi fuq il-persuna li tħallas indikata minn din l-obbligi ta’ kalkolu, ta’ ġbir u ta’ pagament tat-taxxa fuq il-valur miżjud dovuta fuq bejgħ ta’ oġġetti mwettaq permezz ta’ infurzar mingħajr il-possibbiltà ta’ tnaqqis – Ammissibbiltà
(Direttiva tal-Kunsill 2006/112, Artikoli 206, 250 u 252)
L-Artikoli 9, 193 u 199(1)(g) tad-Direttiva 2006/112, dwar is-sistema komuni ta’ taxxa fuq il-valur miżjud, għandhom jiġu interpretati fis-sens li ma jipprekludux dispożizzjoni tad-dritt nazzjonali li, fil-kuntest ta’ bejgħ ta’ proprjetà immobbli mwettaq permezz ta’ infurzar, timponi fuq persuna, jiġifieri l-marixxall tal-qorti li jkun għamel l-imsemmi bejgħ, l-obbligi ta’ kalkolu, ta’ ġbir u ta’ pagament ta’ taxxa fuq il-valur miżjud dovuta fuq id-dħul minn din it-tranżazzjoni fit-termini stabbiliti.
Fil-fatt, peress li l-leġiżlazzjoni nazzjonali hija intiża sabiex tevita li l-persuna taxxabbli, fid-dawl tas-sitwazzjoni finanzjarja tagħha, tikser l-obbligu fiskali tagħha ta’ pagament ta’ taxxa fuq il-valur miżjud, tali leġiżlazzjoni tista’ tiżgura l-ġbir korrett tat-taxxa u għalhekk tista’ taqa’ taħt l-Artikolu 273 tad-Direttiva 2006/112. Barra minn hekk, jekk huwa minnu li l-Artikoli 193 u 199(1)(g) tad-Direttiva 2006/112 jipprevedu li t-taxxa tista’ tkun dovuta biss mill-persuna taxxabbli li tagħmel il-kunsinna ta’ oġġetti taxxabbli jew, f’ċerti ċirkustanzi, mill-akkwirent tal-proprjetà immobbli, il-funzjoni tal-marixxall tal-qorti inkwantu intermedjarju inkarigat bil-ġbir tal-imsemmija taxxa ma taqax taħt dawn id-dispożizzjonijiet. Fil-fatt, l-obbligu tiegħu li jillimita ruħu li jiggarantixxi l-ġbir tal-ammont tat-taxxa u l-ħlas tagħha lill-awtorità tat-taxxa f’isem il-persuna taxxabbli li minnha għandha titħallas it-taxxa, fit-terminu stabbilit, ma għandux in-natura ta’ obbligu fiskali, għaliex dan jibqa’ fuq il-persuna taxxabbli.
(ara l‑punti 38, 39, 41, 42, 45, u d‑dispożittiv 1)
Il-prinċipju ta’ proporzjonalità għandu jiġi interpretat fis-sens li ma jipprekludix dispożizzjoni tad-dritt nazzjonali li tipprevedi li marixxall tal-qorti għandu jinżamm responsabbli bl-assi kollha tiegħu għall-ammont tat-taxxa fuq il-valur miżjud dovuta fuq id-dħul mill-bejgħ ta’ proprjetà immobbli mwettaq permezz ta’ infurzar fil-każ fejn ma jissodisfax l-obbligu tiegħu ta’ ġbir u ta’ ħlas ta’ din it-taxxa, sakemm il-marixxall tal-qorti kkonċernat ikollu, fil-fatt, kull mezz legali sabiex jissodisfa dan l-obbligu, u dan għandu jiġi vverifikat mill-qorti tar-rinviju.
(ara l-punt 53, dispożittiv 2)
L-Artikoli 206, 250 u 252 tad-Direttiva 2006/112 dwar is-sistema komuni ta’ taxxa fuq il-valur miżjud, kif ukoll il-prinċipju ta’ newtralità fiskali għandhom jiġu interpretati fis-sens li jipprekludu dispożizzjoni tad-dritt nazzjonali li tipprevedi li l-persuna li tħallas indikata minn din id-dispożizzjoni hija meħtieġa tikkalkola, tiġbor u tħallas l-ammont tat-taxxa fuq il-valur miżjud dovuta fuq il-bejgħ ta’ oġġetti mwettaq permezz ta’ infurzar mingħajr ma tkun tista’ tnaqqas l-ammont tat-taxxa fuq il-valur miżjud mħallsa bħala taxxa tal-input mill-bidu tal-perijodu ta’ tassazzjoni sad-data tal-ġbir tat-taxxa mill-persuna taxxabbli.
Dan huwa l-każ meta hija l-persuna taxxabbli proprjetarja tal-oġġetti mibjugħa b’subbasta mill-marixxall tal-qorti, u mhux il-persuna li tħallas, li hija mitluba tissottometti denunzja ta’ taxxa fuq il-valur miżjud li tieħu inkunsiderazzjoni t-tranżazzjoni ta’ bejgħ tal-oġġetti tagħha, u meta hija wkoll il-persuna taxxabbli, u mhux il-persuna li tħallas, li għandha d-dritt tnaqqas it-taxxa fuq il-valur miżjud imħallsa bħala taxxa tal-input mit-taxxa fuq il-valur miżjud dovuta għal din it-tranżazzjoni. Dan it-tnaqqis jirrigwarda l-perijodu ta’ tassazzjoni li matulu seħħet l-imsemmija tranżazzjoni.
(ara l-punti 57, 61 u d-dispożittiv 3)
Armonizzazzjoni tal-leġiżlazzjonijiet fiskali — Sistema komuni ta’ taxxa fuq il-valur miżjud — Persuni responsabbli għall-ħlas tat-taxxa — Proċedura ta’ bejgħ b’subbasta forzat — Leġiżlazzjoni nazzjonali li timponi fuq il-marixxall tal-qorti li jagħmel tali bejgħ l-obbligi ta’ kalkolu, ta’ ġbir u ta’ pagament tat-taxxa fuq il-valur miżjud dovuta fuq tali tranżazzjoni fit-termini stabbiliti — Ammissibbiltà
Armonizzazzjoni tal-leġiżlazzjonijiet fiskali — Sistema komuni ta’ taxxa fuq il-valur miżjud — Obbligi tal-persuni responsabbli għall-ħlas tat-taxxa — Leġiżlazzjoni nazzjonali li timponi fuq marixxall tal-qorti l-obbligu li jassumi r-responsabbiltà għan-nuqqas ta’ eżekuzzjoni ta’obbligu fil-kwalità ta’ persuna responsabbli għall-ħlas tat-taxxa — Ammissibbiltà — Kundizzjoni — Osservanza tal-prinċipju ta’ proporzjonalità — Verifika li taqa’ fuq il-qorti nazzjonali
Armonizzazzjoni tal-leġiżlazzjonijiet fiskali — Sistema komuni ta’ taxxa fuq il-valur miżjud — Tnaqqis tat-taxxa tal-input imħallsa — Leġiżlazzjoni nazzjonali li timponi fuq il-persuna li tħallas indikata minn din l-obbligi ta’ kalkolu, ta’ ġbir u ta’ pagament tat-taxxa fuq il-valur miżjud dovuta fuq bejgħ ta’ oġġetti mwettaq permezz ta’ infurzar mingħajr il-possibbiltà ta’ tnaqqis — Ammissibbiltà